เบนยามิน อาห์เหม็ด หนุ่มน้อยวัย 12 ปี มีรายได้จากงานศิลปะดิจิทัล 30 ล้าน
เรื่องราวความสำเร็จของเด็กชายวัย 12 ปีคนนี้เป็นอย่างไร ? ลงทุนแมนจะเล่าให้ฟัง
17 ม.ค. 2565

เบนยามิน อาห์เหม็ด หนุ่มน้อยวัย 12 ปี มีรายได้จากงานศิลปะดิจิทัล 30 ล้าน /โดย ลงทุนแมน
กระแสการบูมของ NFT หรือสินทรัพย์ดิจิทัลที่มีลักษณะเฉพาะตัวในช่วงปีที่ผ่านมา
ทำให้ใครหลายต่อหลายคนกระโดดเข้าสู่วงการนี้ เช่นเดียวกันกับ เบนยามิน อาห์เหม็ด 
เด็กชายวัย 12 ปี ที่ได้เห็นโอกาสในโลกของ NFT เช่นกัน
รู้หรือไม่ว่าในระยะเวลาเพียงไม่ถึง 1 ปี เด็กชายอาห์เหม็ด สามารถทำรายได้จาก NFT ได้มากกว่า 1 ล้านดอลลาร์สหรัฐ หรือราว 33 ล้านบาท
แถมหนุ่มน้อยคนนี้ ก็ยังได้รับเชิญให้ไปเป็นผู้บรรยายพิเศษที่มีอายุน้อยที่สุด
ให้กับมหาวิทยาลัยออกซฟอร์ด ประเทศอังกฤษ ในหัวข้อเกี่ยวกับคริปโทเคอร์เรนซี และ NFT
แล้วเรื่องราวความสำเร็จของเด็กชายวัย 12 ปีคนนี้เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เบนยามิน อาห์เหม็ด เป็นเด็กชายวัย 12 ปี จากกรุงลอนดอน ประเทศอังกฤษ ที่มีความหลงใหลในคอมพิวเตอร์และการเขียนโปรแกรม
โดยจุดเริ่มต้นนั้นต้องย้อนกลับไปตั้งแต่สมัยที่เขายังมีอายุ 5 ขวบ เมื่อคุณอิมราน คุณพ่อของอาห์เหม็ด ผู้ซึ่งเป็นนักพัฒนาเว็บไซต์ได้เริ่มสอนเขาและพี่ชายให้เริ่มเขียนภาษา HTML และ CSS เพื่อสร้างเว็บไซต์ง่าย ๆ ขึ้นมา
เมื่อเห็นสองพี่น้องสนุก คุณพ่ออิมรานก็เริ่มสอนการเขียนโปรแกรมให้กับทั้งคู่อย่างจริงจัง และกลายเป็นกิจกรรมโปรด ที่อาห์เหม็ดมักจะใช้เวลาอยู่ด้วยนอกเหนือจากการเรียนในชั้นเรียนปกติ
จนกระทั่งเมื่อต้นปี พ.ศ. 2564 ที่ผ่านมา พ่อของอาห์เหม็ดได้พาเขาไปเจอกับเพื่อนคนหนึ่ง ที่ซื้องาน NFT จากคอลเลกชันภาพ Rare Pepe ซึ่งมีมูลค่าถึงภาพละ 650,000 บาทในตอนนั้น จำนวน 5 ภาพ
และนั่นทำให้อาห์เหม็ดเห็นโอกาสในโลกของ NFT และตัดสินใจที่จะสร้างงานของตัวเองขึ้นมา
โดยการศึกษาทั้งงานทางด้านกราฟิก และด้านโปรแกรมมิงเพิ่มเติมด้วยตัวเอง
จาก YouTube และในชุมชนออนไลน์ต่าง ๆ อย่าง Discord
ในที่สุด งานคอลเลกชันแรกของอาห์เหม็ดนั้นมีชื่อว่า “Minecraft Yee Haa” ก็ได้ถูกเปิดตัวในช่วงเดือนมิถุนายนที่ผ่านมา
โดยเป็นภาพตัวละครแบบพิกเซล ซึ่งได้รับแรงบันดาลใจมาจากการเล่นเกมยอดฮิตอย่าง Minecraft จำนวนทั้งหมด 40 ภาพ ในราคาภาพละ 0.01 ETH หรือประมาณ 700 บาทในสมัยนั้น
แม้ว่างานนี้จะไม่ได้รับการตอบรับที่ดีในช่วงแรก แต่อาห์เหม็ดเองนั้นก็ไม่ได้ย่อท้อ และได้ใช้ประสบการณ์ดังกล่าว มาปรับใช้ในการพัฒนางานคอลเลกชันที่สอง และคอลเลกชันนี้เองที่ได้พลิกชีวิตของเด็กชายอาห์เหม็ดไปตลอดกาล
หลังจากศึกษาความผิดพลาดและปรับแก้ไข อาห์เหม็ดได้เปิดตัวงานคอลเลกชันที่สองชื่อว่า “Weird Whales” หรือเจ้าปลาวาฬเพี้ยน ในช่วงกลางเดือนกรกฎาคม
ซึ่งประกอบด้วยภาพปลาวาฬในรูปแบบพิกเซล ที่มีลักษณะ 5 อย่างที่แตกต่างกัน 
คือ พื้นหลัง, เผ่าพันธุ์, ตา, ปาก และหมวก ตามรูปแบบงานของรุ่นพี่อย่าง CryptoPunks
โดยภาพปลาวาฬที่แตกต่างกันทั้งหมดนี้มีจำนวน 3,350 ภาพ และถูกสร้างขึ้นมาจากสคริปต์ของ Python เปิดให้นักสะสมสามารถซื้อได้ในราคา 0.025 ETH หรือประมาณ 1,600 บาท ในการเปิดขายครั้งแรก ควบคู่ไปกับการโปรโมต และเขียนเรื่องราวของตนเองลงบนทวิตเตอร์
ซึ่งมันก็ได้กลายเป็นไวรัลทันที เนื่องจากผู้คนนั้นตื่นเต้นกับการที่เห็นศิลปินอายุน้อยมาก ๆ เข้ามาสู่วงการ NFT ในขณะนั้น
เมื่อถึงวันเปิดตัว ในวันที่ 19 กรกฎาคม 2564 งานของเขาจึงถูกขายหมดในเวลาเพียง 9 ชั่วโมง คิดเป็นมูลค่ารวมกันกว่า 5.3 ล้านบาท
นอกจากรายได้จากการขายงานในครั้งแรกแล้ว อาห์เหม็ดเองยังได้รับค่าลิขสิทธิ์จากการซื้อขายเปลี่ยนมือกันในตลาดรองอย่าง OpenSea ที่ 2.5% ของมูลค่าในทุก ๆ การซื้อขาย ซึ่งในเวลาต่อมา เขาสามารถสร้างรายได้จากค่าลิขสิทธิ์การซื้อขายได้มากกว่าการขายงานในตอนแรกเสียอีก
หลังจากความสำเร็จในครั้งนั้น สื่อชื่อดังต่าง ๆ ทั่วโลกได้เขียนถึงเด็กชายอาห์เหม็ด จนทำให้ชื่อเสียงของเขาเริ่มโด่งดังในวงการคริปโทเคอร์เรนซี และได้ร่วมงานกับโปรเจกต์ต่าง ๆ
รวมไปถึงการบรรยายให้ความรู้กับสาธารณชน แม้ว่าเพื่อนร่วมชั้นเรียนเกรด 8 ของเขาที่โรงเรียนจะไม่ได้รับรู้เรื่องนี้เลยก็ตาม
ปัจจุบัน อาห์เหม็ดสามารถทำรายได้จากการสร้าง และลงทุนซื้อขายในงาน NFT และนำไปต่อยอดการลงทุนในคริปโทเคอร์เรนซี ได้มากกว่า 1 ล้านดอลลาร์สหรัฐ หรือ 33.5 ล้านบาท และได้ร่วมก่อตั้งบริษัทสตาร์ตอัปที่ชื่อว่า Work in Fintech ที่ให้บริการด้านการอบรม และให้ความรู้เกี่ยวกับ Fintech และ Web3 ให้แก่บุคคลทั่วไป
เรื่องราวของอาห์เหม็ดนั้นได้บอกเราว่า การได้มุ่งมั่นทำในสิ่งที่ตนเองถนัดและหลงใหล รวมถึงการยอมรับและเรียนรู้จากความผิดพลาด เป็นส่วนผสมสำคัญที่ช่วยให้อาห์เหม็ดนั้นประสบความสำเร็จ
และแม้ว่าอาห์เหม็ดจะมีอายุเพียง 12 ปี 
แต่หนุ่มน้อยคนนี้ก็แสดงให้เห็นว่า อายุไม่ได้เป็นอุปสรรคสำหรับเขาเลย
เพราะในโลกที่อินเทอร์เน็ต ทำให้เราเชื่อมต่อกันได้ทั่วโลกแบบในสมัยนี้
เราก็สามารถขวนขวายหาความรู้ หาโอกาส และประสบความสำเร็จได้
ไม่ว่าเราจะเด็ก หรือจะมีอายุมากขนาดไหนก็ตาม..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-